Lingua de fiction

Un lingua de fiction, lingua fictive o lingua ficticie es un lingua construite que ha essite create como parte de un ambiente de fiction (per exemplo, pro uso in un libro, film, serie de television, o videojoco). Typicamente, illo es le creation de un sol individuo, durante que linguas natural evolve ex un cultura o populo particular, e altere linguas construite pote haber participation de un gruppo. Linguas de fiction es etiam distincte de linguas natural in que illos non ha locutores native. Al contrario, le lingua construite nominate Esperanto ha nunc locutores native.

Linguas de fiction es concipite pro esser le linguas de un mundo fictive e con le intention de dar plus profunditate, e un apparentia de plausibilitate, al mundos fictive con le quales illos es associate. Le objectivo del autor pote esser de facer que su personas communica in un maniera que es simultaneemente alien e distaccate. In lor mundo fictive, iste linguas functiona como linguas natural, adjutante a identificar certe racias o populos e distinguer los de alteres.

Ben que alcun linguas fictive minus elaborate es create como versiones distorte o dialectos de un lingua natural preexistente, multe alteres es linguas independentemente construite con lor proprie lexicos (alcunes plus robuste que alteres) e regulas grammatical. Alcunes de iste ultimes es sufficientemente elaborate pro esser apprendite como un lingua parlabile, e multe subculturas existe de personas qui es 'fluente' in un o plus de iste linguas fictive. Sovente, post que le creator de un lingua fictive ha complite su travalio, le adeptos de iste mundo fictive continua a elaborar le lingua, rendente lo plus simile a un lingua natural e, consequentemente, plus utilisabile.